Imatge, internet i genoma són els tres grans trets de la història de la medicina en els darrers anys.
En aquesta línia i creixent a una velocitat vertiginosa es troba el què s'anomena mHealth o "salut mòbil".
La mHealth s'està transformant en un dels pilars bàsics de la sanitat arreu del mon i és un dels factors que més ràpidament està evolucionant en la transformació que viu el sector de la Salut 2.0.
L'informe The app intelligence, elaborat per The app Date amb la col·laboració de la Universitat Rey Juan Carlos, reuneix les que de moment són les 50 millors aplicacions (apps) de salut, accessibles en llengua castellana.
Les aplicacions mòbils s'han seleccionat en l'informe tenint en compte quatre criteris.
En primer lloc, l'empoderament del pacient, un concepte que cada vegada pren més força.
Es tracta de crear poc a poc la figura dels "pacients experts", és a dir, aquells que estan molt ben informats de la malaltia, s'impliquen molt en el tractament i prenen decisions sobre la seva situació.
El segon criteri és el del mesurament d'hàbits.
Es tracta d'anar modificant, poc a poc, els costums de vida dels usuaris, transformant-los en més sans i saludables.
Les aplicacions poden fer servir elements propis del joc (nivells, punts, premis...), i generalment aporten beneficis comprovables per a la salut.
Un tercer criteri és el canvi de relacions i processos.
Moltes apps estan destinades no tan sols a millorar, sinó també a fer més eficient la relació entre el pacient i el professional sanitari.
Aquestes possibilitats milloren de forma substancial el seguiment dels pacients, ja que ells mateixos poden incorporar al perfil qualsevol símptoma o anomalia que detectin.
Tot això suposa un estalvi molt significatiu de tràmits, de temps i de diners.
Finalment, s'han inclòs a l'informe les aplicacions que poden millorar la monitorització de l'estat físic.
Els dispositius poden registrar fàcilment i en temps real molts dels indicadors clau per a la salut dels pacients, fet que pot millorar la precisió en avaluar-los i fer un seguiment molt més personalitzat.
Justament, el Departament de Salut ha donat un pas més en l'adaptació a l'mHealth i l'entorn 2.0 a través de l'aplicació 061 CatSalut Respon.
Es tracta d'una app gratuïta que ofereix molt més que el servei telefònic homònim, guardonada amb el premi Mobile World Capital Barcelona, el passat 11 de juny.
A més, posa a l'abast dels pacients una àmplia gamma de prestacions, des de consells i informació mèdica fins a notificacions automàtiques personalitzades, atenció telefònica i localització dels centres de salut disponibles en temps real.
A més, l'aplicació fa ús del geoposicionament de l'usuari quan aquest efectua una trucada d'emergència, amb la qual cosa la localització per auxiliar-lo es fa d'una manera molt més ràpida i efectiva, les 24 hores del dia i els 365 dies de l'any.
A més, l'aparell envia de manera immediata les dades que l'usuari hagi registrat a l'aplicació prèviament, com per exemple el codi per accedir a la històrica clínica compartida.
Es tracta per tant d'un element que millora la seguretat dels pacients, ja que fa molt més difícil que es produeixin, per exemple, errors en la medicació.
El balanç després d'un any ha estat molt positiu.
Prop de 1,8 milions de persones han fet servir els serveis, i en un 55% per cent dels casos ha servit per l'enviament d'un metge a domicili o bé algun transport sanitari d'emergència del SEM.
No obstant això, la vocació de servei de l'aplicació és molt més àmplia: no només busca ser un suport en els casos d'urgència, sinó també en simples consultes puntuals de salut.
Cal remarcar, a més, que l'aplicació pot ser un molt bon suport per als crònics.
En aquest sentit, cal tenir present que a Catalunya 3 de cada 10 ciutadans pateixen algun problema d'aquest tipus.
L'aplicació es troba disponible tant per iPhone com per Android.
L'aplicació mòbil 061 CatSalut Respon localitza el ciutadà i permet a metges i infermers accedir a la seva història clínica.